title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima koji se upotrebljavaju u određenim motorima s unutarnjim izgaranjem

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva 2011/65/EU) u pogledu izuzeća za posebne primjene koje sadržavaju olovo.

               Direktivom 2011/65/EU ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.

               Ograničene tvari popisane su u Prilogu II. Direktivi 2011/65/EU. Već su na snazi ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, a ograničenja za bis(2-etilheksil)-ftalat (DEHP), butil-benzil-ftalat (BBP), dibutil-ftalat (DBP), diizobutil-ftalat (DIBP) primjenjuju se od 22. srpnja 2019. ili nakon tog datuma. U prilozima III. i IV. Direktivi 2011/65/EU navode se materijali i komponente električne i elektroničke opreme (EEO) za posebne primjene izuzete od ograničenja za tvari iz članka 4. stavka 1. te direktive.

               Člankom 5. propisuje se prilagodba priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a) izuzeća se trebaju uvrstiti u priloge III. i IV. samo ako to uvrštavanje ne narušava zaštitu okoliša i zdravlja predviđenu Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada koristi od te zamjene za okoliš, zdravlje i sigurnost potrošača.

               Nadalje, člankom 5. stavkom 1. propisuje se da Europska komisija (Komisija) putem pojedinačnih delegiranih akata u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.

               2.SAVJETOVANJA PRIJE DONOŠENJA AKTA

               Od objave Direktive 2011/65/EU Komisija je od gospodarskih subjekata zaprimila brojne zahtjeve
                  3
               , u skladu s odredbama članka 5. stavka 3. i Priloga V., za izdavanje novih i obnavljanje postojećih izuzeća.

               Komisija je 29. lipnja 2017. zaprimila zahtjev (broj zahtjeva 2017-7) za uvrštenje novog izuzeća u Prilog III. za uporabu olova u lemovima za senzore, aktuatore i upravljačke jedinice motora koji se upotrebljavaju za praćenje i kontrolu sustava motora, uključujući turbopuhala i kontrole emisija ispušnih plinova motora s unutarnjim izgaranjem koji se upotrebljavaju u opremi koja nije namijenjena isključivo za široku potrošnju. Izuzeće je zatraženo za kategoriju 11
                  4
               .

               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući šestotjedno otvoreno internetsko savjetovanje s dionicima
                  5
                o zahtjevu. Tijekom savjetovanja s dionicima zaprimljeno je jedno mišljenje.

               Objavljeno je završno izvješće koje sadržava procjenu zahtjeva
                  6
               ; dionici su obaviješteni.

               Komisija se zatim na sastanku stručnjaka 29. listopada 2018. savjetovala sa stručnom skupinom država članica za delegirane akte uspostavljenom na temelju Direktive 2011/65/EU. Stručnjaci su raspravljali o jasnoći predloženog teksta tog izuzeća. Predloženi je tekst potom izmijenjen; konkretno, tekstu je dodana riječ „lem”. Stručnjaci su se složili s predstavljenim izmijenjenim prijedlogom, uz veliku većinu suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Nije bilo primjedbi. Poduzeti su svi propisani koraci u vezi s izuzećima za ograničenja tvari u skladu s člankom 5. stavcima od 3. do 7.
                  7
                Vijeće i Europski parlament obaviješteni su o svim aktivnostima.

               U završnom izvješću posebno su istaknute sljedeće tehničke informacije i ocjene:

               ·Uvjeti prisutni u motoru i ispušnom sustavu te u njihovoj blizini, obuhvaćeni područjem primjene zatraženog izuzeća, mogu biti vrlo ekstremni s povišenim temperaturama i razinama vibracije koje mogu dovesti do preuranjenog popuštanja lemljenog spoja. Svaki motor je konstruiran s posebnom vrstom senzora (kao i aktuatora i upravljačkih jedinica motora) koji se moraju temeljito ispitati kako bi se osigurala njihova pouzdanost te kako bi se osiguralo da motori zadovoljavaju granične vrijednosti emisija na temelju Uredbe (EU) 2016/1628 o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve.

               ·Trenutačno je za predmetne primjene potrebno dodatno vrijeme za ispitivanje kako bi se osigurala pouzdanost dostupnih bezolovnih alternativa.

               Rezultati ocjenjivanja za kategoriju 11. pokazuju da se konkretnim izuzećem ne bi narušila zaštita okoliša i zdravlja predviđena Uredbom (EZ) br. 1907/2006 (REACH), u skladu s člankom 5. Direktive 2011/65/EU. Nadalje, zahtjev za izuzeće ispunjava barem jedan relevantni kriterij iz članka 5. stavka 1. točke (a): budući da za predmetne primjene trenutačno nisu dostupne pouzdane alternative niti je vjerojatno da će se uskoro pojaviti na tržištu, opravdano je odobravanje izuzeća s maksimalnim razdobljem valjanosti od pet godina počevši od 22. srpnja 2019.
                  8
                Kako pouzdane zamjenske tvari još nisu dostupne, ne očekuju se negativni socioekonomski utjecaji zamjene u tom razdoblju. Ne očekuje se ni da će odobreno razdoblje valjanosti negativno utjecati na inovacije.

               3.PRAVNI ELEMENTI DELEGIRANOG AKTA

               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.

               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive 2011/65/EU te postupkom utvrđenim tom direktivom za prilagodbu priloga III. i IV. znanstvenom i tehničkom napretku.

               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.

               Prijedlog ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 8.8.2019.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima koji se upotrebljavaju u određenim motorima s unutarnjim izgaranjem

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća  od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  9
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. Taj se zahtjev ne primjenjuje na primjene navedene u Prilogu III. Direktivi 2011/65/EU.

               (2)Različite kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Olovo je ograničena tvar navedena u Prilogu II. Direktivi 2011/65/EU. Komisija je 29. lipnja 2017. zaprimila zahtjev podnesen u skladu s člankom 5. stavkom 3. Direktive 2011/65/EU koji se odnosi na izuzeće, koje treba navesti u Prilogu III. Direktivi 2011/65/EU, za uporabu olova u lemovima za senzore, aktuatore i upravljačke jedinice motora koji se upotrebljavaju za praćenje i kontrolu sustava motora, uključujući turbopuhala i kontrole emisija ispušnih plinova motora s unutarnjim izgaranjem koji se upotrebljavaju u opremi koja nije namijenjena isključivo za široku potrošnju („zatraženo izuzeće”).

               (4)U skladu s člankom 5. stavkom 7. Direktive 2011/65/EU u okviru ocjenjivanja zatraženog izuzeća provedena su savjetovanja s dionicima.

               (5)Svaki motor unutar područja primjene zatraženog izuzeća opremljen je posebnim vrstama senzora, aktuatora i upravljačkih jedinica motora koje prate i kontroliraju njegove emisije kako bi se osigurala usklađenost s Uredbom (EU) 2016/1628 Europskog parlamenta i Vijeća
                  10
               . Uvjeti prisutni u takvom motoru i ispušnom sustavu te u njihovoj blizini mogu, kad je riječ o povišenim temperaturama i razinama vibracije, biti tako ekstremni da mogu dovesti do preuranjenog popuštanja lemljenog spoja.

               (6)Trenutačno je za primjene olova obuhvaćene zatraženim izuzećem potrebno dodatno vrijeme za ispitivanje kako bi se osigurala pouzdanost dostupnih bezolovnih zamjena.

               (7)Zbog nedostatka pouzdanih alternativa zamjena ili eliminacija olova znanstveno je i tehnički neizvediva u određenim motorima s unutarnjim izgaranjem. Zatraženo izuzeće je u skladu s Uredbom (EZ) br. 1907/2006 Europskog parlamenta i Vijeća
                  11
                i stoga se njime ne narušava zaštita okoliša i zdravlja koja je njome predviđena.

               (8)Stoga je primjereno odobriti zatraženo izuzeće tako da se primjene obuhvaćene tim izuzećem u pogledu električne i elektroničke opreme kategorije 11. Priloga I. Direktivi 2011/65/EU uvrste u Prilog III. Direktivi 2011/65/EU.

               (9)Izuzeće bi trebalo odobriti za maksimalno razdoblje valjanosti od pet godina počevši od 22. srpnja 2019., u skladu s člankom 4. stavkom 3. i člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (10)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana petog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana petog mjeseca nakon dana stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 8.8.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm

                     (4)

                        Kategorije navedene u Prilogu I. Direktivi 2011/65/EU su sljedeće: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 8. medicinski proizvodi; 9. instrumenti za praćenje i kontrolu uključujući instrumente za praćenje i kontrolu u industriji; 10. automatski samoposlužni uređaji; 11. ostali EEO koji nije obuhvaćen nijednom od gore navedenih kategorija.

                     (5)

                  Razdoblje savjetovanja
                  : od 20.10.2017. do 1.12.2017.

                     (6)

                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1

                     (7)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalazi svaki nacrt delegiranog akta.

                     (8)

                        Ograničenja utvrđena Direktivom 2011/65/EU počet će se primjenjivati na kategoriju 11. od 22. srpnja 2019. Razdoblje valjanosti izuzeća za kategoriju 11. utvrđeno je u članku 5. stavku 2. te direktive.

                     (9)

                        SL L 174, 1.7.2011., str. 88.

                     (10)

                        Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (SL L 252, 16.9.2016., str. 53.).

                     (11)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU dodaje se sljedeći unos 44:

                        „44

                        Olovo u lemovima senzora, aktuatora i upravljačkih jedinica motora u motorima s unutarnjim izgaranjem obuhvaćenih područjem primjene Uredbe (EU) 2016/1628 Europskog parlamenta i Vijeća*, ugrađenih u opremu koja se tijekom rada upotrebljava na fiksnim položajima i koja je namijenjena za stručnjake, ali mogu je upotrebljavati i neprofesionalni korisnici

                        Primjenjuje se na kategoriju 11. i istječe 21. srpnja 2024.

               *
                     Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (SL L 252, 16.9.2016., str. 53.).”


title: PROVEDBENA DIREKTIVA KOMISIJE (EU) .../… o izmjeni Provedbene direktive Komisije 2014/96/EU o uvjetima označivanja, pečaćenja i pakiranja reprodukcijskog sadnog materijala i sadnica namijenjenih proizvodnji voća obuhvaćenima područjem primjene Direktive Vijeća 2008/90/EZ u pogledu boje oznake za certificirane kategorije reprodukcijskog sadnog materijala i sadnica te sadržaja dobavljačeva dokumenta

text:
               PROVEDBENA DIREKTIVA KOMISIJE (EU) .../…

               оd 29.10.2019.

               o izmjeni Provedbene direktive Komisije 2014/96/EU o uvjetima označivanja, pečaćenja i pakiranja reprodukcijskog sadnog materijala i sadnica namijenjenih proizvodnji voća obuhvaćenima područjem primjene Direktive Vijeća 2008/90/EZ u pogledu boje oznake za certificirane kategorije reprodukcijskog sadnog materijala i sadnica te sadržaja dobavljačeva dokumenta

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu Vijeća 2008/90/EZ od 29. rujna 2008. o stavljanju na tržište reprodukcijskog sadnog materijala i sadnica namijenjenih proizvodnji voća
                  1
               , a posebno njezin članak 9. stavak 1.,

               budući da:

               (1)Provedbenom direktivom Komisije 2014/96/EU
                  2
                utvrđeni su uvjeti označivanja reprodukcijskog sadnog materijala i sadnica namijenjenih proizvodnji voća kako bi se osigurao identitet i sljedivost tog reprodukcijskog sadnog materijala i tih sadnica tijekom stavljanja na tržište.

               (2)Prema toj direktivi Komisija je do 1. siječnja 2019. trebala preispitati uporabu oznaka u boji za reprodukcijski sadni materijal i sadnice predosnovne, osnovne i certificirane kategorije.

               (3)Anketa koju je provela Komisija pokazala je da se većina država članica slaže s obveznom uporabom oznake u boji za predosnovne, osnovne i certificirane kategorije reprodukcijskog sadnog materijala i sadnica. U anketi se također pokazalo da nekoliko država članica stavlja materijal Conformitas Agraria Communitatis („CAC”) na tržište s dobavljačevim dokumentom u žutoj boji u obliku oznake pričvršćene na materijal CAC.

               (4)Kako bi se u obzir uzela postojeća praksa u državama članicama te kako bi se osigurala jasna razlika između dobavljačeva dokumenta za materijal CAC i službenih oznaka za predosnovni, osnovni i certificirani materijal, oznaka CAC trebala bi biti žute boje ako je dobavljačev dokument pričvršćen na materijal CAC. Ne bi trebalo propisati posebnu boju dobavljačeva dokumenta ako nije pričvršćen na materijal CAC jer u tom slučaju ne postoji rizik da se zamijeni s nekom drugom oznakom ili dokumentom.

               (5)Provedbenom direktivom 2014/96/EU nije propisana posebna boja za dobavljačev dokument ako je on pričvršćen na materijal CAC u obliku oznake. Neke države članice trenutačno za te oznake upotrebljavaju boju koja nije žuta. Kako bi se izbjeglo narušavanje trgovine, državama članicama trebalo bi dopustiti mogućnost da u prijelaznom razdoblju izdaju odobrenja da se materijal CAC na koji su pričvršćene oznake u boji koja nije žuta stavi na tržište na njihovu državnom području, ako su te oznake u boji već bile u uporabi do 1. travnja 2020.

               (6)Osim toga, iskustvo je pokazalo da se sadržaj dobavljačeva dokumenta može pojednostaviti kako bi se osigurala veća fleksibilnost za stavljanje materijala CAC na tržište u svakoj državi članici. Ako dobavljačev dokument sadržava manje podataka, dobavljač može lakše smanjiti veličinu tog dokumenta kako bi se mogao pričvrstiti na materijal CAC koji će se staviti na tržište. Iz tog razloga navođenje podataka o količini materijala CAC koji se stavlja na tržište i o državi članici u kojoj je materijal CAC izrađen, ako je različita od države članice u kojoj je izrađen dobavljačev dokument, ne bi trebalo biti obvezno.

               (7)Uzimajući u obzir potrebne izmjene uvjetâ označivanja reprodukcijskog sadnog materijala i sadnica svih tržišnih kategorija te uvjetâ za dobavljačev dokument Provedbenu direktivu 2014/96/EU primjereno je izmijeniti.

               (8)Kako bi se nadležnim tijelima i dobavljačima omogućilo dovoljno vremena za prilagodbu novim uvjetima, ova bi se Direktiva trebala primjenjivati od 1. travnja 2020.

               (9)Mjere predviđene ovom Direktivom u skladu su s mišljenjem odjela za reprodukcijski materijal i sadnice rodova i vrsta voća u Stalnom odboru za bilje, životinje, hranu i hranu za životinje,

               DONIJELA JE OVU DIREKTIVU:

               Članak 1.
               Izmjene Provedbene direktive 2014/96/EU

               Provedbena direktiva 2014/96/EU mijenja se kako slijedi:

               (1)U članku 2. stavak 4. zamjenjuje se sljedećim:

               „4.Boja oznake treba biti:

               (a)bijela s dijagonalnom ljubičastom crtom za predosnovni materijal;

               (b)bijela za osnovni materijal;

               (c)plava za certificirani materijal.”

               (2)Članak 5. zamjenjuje se sljedećim:

               „Članak 5.
               Dobavljačev dokument za materijal CAC

               1.Države članice dužne su osigurati da se materijal CAC stavlja na tržište s dokumentom koji je izradio dobavljač u skladu sa stavcima 2., 3. i 4., („dobavljačev dokument”).

               Države članice dužne su osigurati da dobavljačev dokument ne sliči popratnom dokumentu iz članka 3. kako bi se izbjegla mogućnost da se ta dva dokumenta zamijene.

               2.Dobavljačev dokument mora sadržavati barem sljedeće informacije:

               (a)oznaku „pravila i standardi EU-a”;

               (b)naziv države članice u kojoj je dokument izrađen ili odgovarajući kôd;

               (c)nadležno službeno tijelo ili odgovarajući kôd;

               (d)naziv ili registarski broj/kôd dobavljača koji mu je izdalo nadležno službeno tijelo;

               (e)pojedinačni serijski broj, broj tjedna ili broj serije;

               (f)botanički naziv;

               (g)oznaku „materijal CAC”;

               (h)naziv sorte i, prema potrebi, klona. U slučaju podloga koje ne pripadaju određenoj sorti: naziv predmetne vrste ili međuvrsnog hibrida. Za cijepljene sadnice te se informacije navode za podlogu i za precijep. Za sorte za koje je u postupku zahtjev za službenu registraciju ili za pravo na biljnu sortu, te informacije moraju sadržavati sljedeće oznake: „predloženi naziv” i „zahtjev u postupku”;

               (i)datum izdavanja dokumenta.

               3.Ako je pričvršćen na materijal CAC, dobavljačev dokument mora biti žute boje.

               4.Dobavljačev dokument mora biti neizbrisivo ispisan na jednom od službenih jezika Unije, jasno vidljiv i čitljiv.”

               Članak 2.
               Prenošenje

               1.Države članice do 31. ožujka 2020. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One primjenjuju te odredbe od 1. travnja 2020.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.
               Prijelazne mjere

               1.Države članice smiju do 30. lipnja 2021. dopuštati da se materijal Conformitas Agraria Communitatis („CAC”) na koji su pričvršćene oznake u boji koja nije žuta stavlja na tržište na njihovu državnom području, ako su te oznake u boji već bile u uporabi do 1. travnja 2020.

               2.Države članice dužne su osigurati da se pri stavljanju na tržište reprodukcijski sadni materijal i sadnice koji ispunjavaju uvjete propisane za materijal CAC identificiraju upućivanjem na ovaj članak u dobavljačevu dokumentu ako se on koristi kao oznaka.

               Članak 4.
               Stupanje na snagu

               Ova Direktiva stupa na snagu dvadesetog dana od dana objave u Službenom listu Europske unije.

               Članak 5.
               Adresati

               Ova je Direktiva upućena državama članicama.

               Sastavljeno u Bruxellesu 29.10.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 267, 8.10.2008., str. 8.

                     (2)

                  Provedbena direktiva Komisije 2014/96/EU оd 15. listopada 2014. o uvjetima označivanja, pečaćenja i pakiranja reprodukcijskog sadnog materijala i sadnica namijenjenih proizvodnji voća obuhvaćenima područjem primjene Direktive Vijeća 2008/90/EZ
                   (SL L 298, 16.10.2014., str. 12.).